Tesourie gaan miljarde vir Sasria gee ná oproerDie oproer het skade van miljarde rande aangerig en tot duisende eise by Sasria gelei. (Julie 2021) (Foto: GCIS) Die nasionale tesourie gaan na verwagting R3,9 miljard aan Sasria, die staatsbeheerde versekeraar teen onluste, uitbetaal nadat ŉ stortvloed eise ingedien is ná die sogenaamde Zuma-oproer wat die land in Julie geruk het. Skade van miljarde rand is tydens die geweld in veral KwaZulu-Natal en Gauteng aangerig. Die tesourie en Sasria het Maandag in ŉ gesamentlike verklaring gesê twee maande ná die oproer is noemenswaardige vordering met die hantering van eise gemaak. Die regering, as enigste aandeelhouer van Sasria, het ingestem om in te gryp en Sasria te help om al sy verpligtinge na te kom. Sasria sê ook hy neem kennis van mense se kommer oor of die vereniging in ŉ posisie is om alle eise uit te betaal – en gee toe dat die bekommernis geregverdig is. Maroela Media het verlede maand berig Sasria is wesenlik bankrot. Teen die begin van September het netto eise R13,8 miljard beloop, terwyl die instelling ŉ verlies van R12,1 miljard gely het. Sasria sê egter hy het genoeg reserwes – waaronder herversekeraars – om alle eise te eerbiedig en terwyl die bykomende regeringsteun afgehandel word, doen die instelling sake soos gewoonlik. Cedric Masondo, besturende direkteur van Sasria, sê samesprekings tussen die versekeraar en die regering het gefokus op die beste manier om ŉ kapitaalinspuiting te verseker, terwyl ook gekyk word na hoe om die toekoms te benader en watter lesse ná die oproer geleer is. Sasria sê byna alle kennisgewings van eise is reeds ontvang en meer as R5,8 miljard se eise is reeds uitbetaal. In ŉ poging om die uitbetaling van ander eise verder te bespoedig, gaan alle eise minder as R1 miljoen vinniger geskik en uitbetaal word. Die organisasie beoog om 80% van alle eise tussen R1 miljoen en R30 miljoen teen die einde van dié maand te skik en hoop dat minstens 30% van eise groter as dit binne die volgende paar weke betaal word. Sasria sê hy het ook bykomende hulpbronne ingeroep om enige moontlike vertragings in die hantering van eise te verhoed. Sasria word beskou as een van die suksesvoller staatsinstellings en het die laaste sowat ŉ dekade dividende aan die aandeelhouer – die regering – uitbetaal. Hy het ook verstandig met sy geld te werk gegaan. Die oproer, wat uitgebreek het ter ondersteuning van oudpres. Jacob Zuma, het enorme skade aan talle ondernemings aangerig en tot duisende eise ten bedrae van miljarde rande by Sasria gelei.